Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. l-Kummissjoni Ewropea illum qed tipproponi strument ġdid biex tindirizza effetti distorsivi potenzjali kkaġunati mis-sussidji barranin fis-Suq Uniku. Il-proposta leġiżlattiva tal-lum issegwi l-adozzjoni tal-White Paper f'Ġunju 2020 u proċess estensiv ta' konsultazzjoni mal-partijiet interessati. Hija għandha l-għan li tnaqqas id-distakk regolatorju fis-Suq Uniku, fejn is-sussidji mogħtija minn gvernijiet mhux tal-UE bħalissa ma jiġux iċċekkjati, filwaqt li s-sussidji mogħtija mill-Istati Membri huma soġġetti għal skrutinju mill-qrib. L-għodda l-ġdida hija mfassla biex tindirizza b'mod effettiv is-sussidji barranin li jikkawżaw distorsjonijiet u jagħmlu ħsara lill-kundizzjonijiet ekwi fis-Suq Uniku fi kwalunkwe sitwazzjoni tas-suq. Hija wkoll element ewlieni biex titwettaq l-Istrateġija Industrijali aġġornata tal-UE adottata llum ukoll, billi jiġi promoss Suq Uniku ġust u kompetittiv biex b'hekk jiġu stabbiliti l-kundizzjonijiet it-tajba biex l-industrija Ewropea tirnexxi. Il-Viċi President Eżekuttiv Margrethe Vestager, responsabbli għall-politika tal-kompetizzjoni u għar-ragruppament Ewropa Lesta għall-Era Diġitali, qalet: “L-Ewropa hija superpotenza tal-kummerċ u l-investiment. Fl-2019, l-istokk ta' investimenti diretti barranin kellu valur ta' aktar minn EUR 7 triljun. Il-ftuħ tas-Suq Uniku huwa l-akbar assi tagħna. Iżda l-ftuħ jeħtieġ li jkun ġust. Għal aktar minn 60 sena, kellna sistema ta' kontroll tal-għajnuna mill-Istat biex jiġu evitati tlielaq ta' sussidji bejn l-Istati Membri tagħna. U llum qed nadottaw proposta biex nindirizzaw ukoll is-sussidji distorsivi mogħtija minn pajjiżi li mhumiex fl-UE. Huwa aktar u aktar importanti li jiġu żgurati kundizzjonijiet ekwi f'dawn iż-żminijiet diffiċli, biex jiġi appoġġat l-irkupru tal-ekonomija tal-UE.” Il-Viċi President Eżekuttiv Valdis Dombrovskis, responsabbli għal Ekonomija għas-Servizz tan-Nies u għall-Kummerċ, qal: “Vantaġġi inġusti mogħtija permezz ta' sussidji ilhom żmien twil pjaga għall-kompetizzjoni internazzjonali. Din hija r-raġuni għaliex għamilna prijorità li nrażżnu tali prattiki inġusti. Dawn ifixklu s-swieq u jipprovdu vantaġġi kompetittivi abbażi tal-appoġġ riċevut, aktar milli fuq il-kwalità u l-innovattività tal-prodotti kkonċernati. Il-proposta tal-lum tikkumplimenta l-isforzi internazzjonali tagħna f'dan ir-rigward. Din se toħloq kundizzjonijiet ekwi fi ħdan l-UE u tħeġġeġ bidla pożittiva, filwaqt li żżomm il-ftuħ li tant huwa vitali għas-saħħa ekonomika tagħna.” Il-Kummissarju għas-Suq Intern, Thierry Breton, qal: Is-Suq Uniku tagħna huwa kompetittiv ħafna u attraenti għall-investituri u l-kumpaniji barranin. Iżda li tkun miftuħ għad-dinja taħdem biss jekk kull min huwa attiv fis-Suq Uniku, jinvesti fl-Ewropa jew jagħmel offerti għal proġetti ffinanzjati pubblikament, jimxi skont ir-regoli tagħna. Illum qed nagħlqu lakuna fil-ġabra tar-regoli tagħna biex niżguraw li l-kumpaniji kollha jikkompetu fuq l-istess livell u li ħadd ma jista' jimmina l-kundizzjonijiet ekwi u l-kompetittività tal-Ewropa b'sussidji barranin distorsivi. Dan se jsaħħaħ ir-reżiljenza tal-Ewropa.” Ir-regoli tal-UE dwar il-kompetizzjoni, l-akkwist pubbliku u l-istrumenti għad-difiża tal-kummerċ għandhom rwol importanti fl-iżgurar ta' kundizzjonijiet ġusti għall-kumpaniji li joperaw fis-Suq Uniku. Iżda l-ebda waħda minn dawn l-għodod ma tapplika għal sussidji barranin li jipprovdu lir-riċevituri tagħhom b'vantaġġ inġust meta jakkwistaw kumpaniji tal-UE, jipparteċipaw f'akkwisti pubbliċi fl-UE jew jinvolvu ruħhom f'attivitajiet kummerċjali oħra fl-UE. Tali sussidji barranin jistgħu jieħdu forom differenti, bħal self b'imgħax żero u finanzjament ieħor taħt il-kost, garanziji tal-Istat bla limitu, ftehimiet ta' taxxa żero jew għotjiet finanzjarji diretti. Il-proposta tal-lum hija akkumpanjata minn rapport tal-Valutazzjoni tal-Impatt, li jispjega fid-dettall ir-raġunament wara r-Regolament propost u jiddeskrivi diversi sitwazzjonijiet li fihom is-sussidji barranin jistgħu jikkawżaw distorsjonijiet fis-Suq Uniku. Ir-Regolament propost Ambitu Skont ir-Regolament propost, il-Kummissjoni se jkollha s-setgħa li tinvestiga l-kontribuzzjonijiet finanzjarji mogħtija mill-awtoritajiet pubbliċi ta' pajjiż mhux tal-UE li jkun ta' benefiċċju għall-kumpaniji involuti f'attività ekonomika fl-UE u li tirrimedja l-effetti ta' distorsjoni tagħhom, kif rilevanti. F'dan il-kuntest, ir-Regolament jipproponi l-introduzzjoni ta' tliet għodod, żewġ għodod ibbażati fuq in-notifiki u għodda ġenerali għall-investigazzjoni tas-suq. B'mod aktar speċifiku: Fir-rigward taż-żewġ għodod ibbażati fuq in-notifika, l-akkwirent jew l-offerent se jkollu jinnotifika ex ante kwalunkwe kontribuzzjoni finanzjarja li tasal minn gvern mhux tal-UE fir-rigward ta' konċentrazzjonijiet jew akkwisti pubbliċi li jissodisfaw il-limiti. Sakemm issir ir-reviżjoni tal-Kummissjoni, il-konċentrazzjoni inkwistjoni ma tistax titlesta u l-offerent investigat ma jistax jingħata l-kuntratt. Huma stabbiliti skadenzi vinkolanti għad-deċiżjoni tal-Kummissjoni. Skont ir-Regolament propost, fejn kumpanija ma tikkonformax mal-obbligu li tinnotifika konċentrazzjoni sussidjata jew kontribuzzjoni finanzjarja f'akkwisti li jilħqu l-limiti, il-Kummissjoni tista' timponi multi u tirrevedi t-tranżazzjoni daqslikieku ġiet innotifikata. L-għodda ġenerali tal-investigazzjoni tas-suq, min-naħa l-oħra, se tippermetti lill-Kummissjoni tinvestiga tipi oħra ta' sitwazzjonijiet tas-suq, bħal investimenti f'żoni ġodda jew konċentrazzjonijiet u akkwisti taħt il-limiti, meta tissuspetta li jista' jkun involut sussidju barrani. F'dawn il-każijiet, il-Kummissjoni se tkun tista' tibda investigazzjonijiet fuq inizjattiva tagħha stess (ex-officio) u tista' titlob notifiki ad hoc. Abbażi tal-feedback li wasal dwar il-White Paper, l-infurzar tar-Regolament ikun esklużivament f'idejn il-Kummissjoni, biex tiżgura l-applikazzjoni uniformi tiegħu fl-UE kollha. Jekk il-Kummissjoni tistabbilixxi li jeżisti sussidju barrani u li dan joħloq distorsjoni, hija tikkunsidra, fejn meħtieġ, l-effetti pożittivi possibbli tas-sussidju barrani u tibbilanċja dawn l-effetti mal-effetti negattivi kkawżati mid-distorsjoni. Meta l-effetti negattivi jegħlbu l-effetti pożittivi, il-Kummissjoni se jkollha s-setgħa li timponi miżuri ta' rimedju jew taċċetta impenji mill-kumpaniji kkonċernati li jirrimedjaw id-distorsjoni. Miżuri u impenji ta' rimedju Fir-rigward tal-miżuri u l-impenji ta' rimedju, ir-Regolament propost jinkludi firxa ta' rimedji strutturali jew ta' mġiba, bħaż-żvestiment ta' ċerti assi jew il-projbizzjoni ta' ċerta mġiba fis-suq. Fil-każ ta' tranżazzjonijiet notifikati, il-Kummissjoni se jkollha wkoll is-setgħa li tipprojbixxi l-akwiżizzjoni sussidjata jew l-għoti tal-kuntratt tal-akkwist pubbliku lill-offerent issussidjat. Il-Passi li Jmiss Il-Parlament Ewropew u l-Istati Membri issa ser jiddiskutu l-proposta tal-Kummissjoni fil-kuntest tal-proċedura leġiżlattiva ordinarja bil-ħsieb li jiġi adottat test finali tar-Regolament. Il-proposta se tkun miftuħa wkoll għal feedback għal 8 ġimgħat. Ladarba jiġi adottat, ir-Regolament se japplika direttament fl-UE kollha. Informazzjoni ġenerali Fil-Konklużjonijiet tiegħu tal-laqgħa tal-21 u t-22 ta' Marzu 2019 il-Kunsill Ewropew talab lill-Kummissjoni tidentifika għodod ġodda biex tindirizza l-effetti distorsivi tas-sussidji barranin fuq is-Suq Uniku. Il-Kunsill irrefera wkoll għall-White Paper tal-Kummissjoni fil-Konklużjonijiet tiegħu tal-11 ta' Settembru 2020 u sejjaħ għal ‘aktar strumenti biex jiġu indirizzati l-effetti ta' distorsjoni tas-sussidji barranin fis-Suq Uniku' fil-Konklużjonijiet tiegħu tal-1-2 ta' Ottubru 2020. Fir-rapport tiegħu ta' Frar 2020 dwar il-politika tal-kompetizzjoni, il-Parlament Ewropew stieden lill-Kummissjoni biex “tinvestiga l-għażla li żżid pilastru għal-liġi tal-kompetizzjoni tal-UE li jagħti lill-Kummissjoni għodod investigattivi xierqa f'każijiet fejn kumpanija titqies li kienet involuta f'imġiba distorsiva minħabba sussidji tal-gvern…'. Fil-Komunikazzjoni tagħha tal-10 ta' Marzu 2020 “Strateġija Industrijali ġdida għall-Ewropa”, il-Kummissjoni kkonfermat li sa nofs l-2020 hija se tadotta White Paper dwar Strument għas-Sussidji Barranin biex tindirizza l-effetti distorsivi kkaġunati minn sussidji barranin fis-Suq Uniku. L-Istrateġija Industrijali Aġġornata, adottata llum, tidentifika wkoll ir-Regolament propost dwar is-sussidji barranin bħala waħda mill-azzjonijiet ewlenin li jwettqu l-objettiv tal-awtonomija strateġika miftuħa tal-UE. Fil-Programm ta' Ħidma tal-Kummissjoni tal-2021 u l-Komunikazzjoni tagħha “Reviżjoni tal-Politika Kummerċjali” tat-18 ta' Frar 2021, il-Kummissjoni ħabbret li se tipproponi strument legali dwar is-sussidji barranin sa nofs l-2021. Fis-17 ta' Ġunju 2020, il-Kummissjoni adottat White Paper li tipproponi modi biex tindirizza l-konsegwenzi distorsivi kkaġunati mis-sussidji barranin fis-Suq Uniku. Il-konsultazzjoni pubblika dwar il-White Paper spiċċat fit-23 ta' Settembru 2020. Il-Kummissjoni kkonsultat ukoll lill-pubbliku dwar il-Valutazzjoni tal-Impatt tal-Bidu u wettqet konsultazzjoni mmirata ma' kampjun tal-partijiet ikkonċernati l-aktar milquta. Il-Kummissjoni analizzat bir-reqqa l-kontribut li rċeviet u kkunsidratu kif xieraq meta fformulat il-proposta tal-lum. Għal aktar informazzjoni Is-sit web tad-DĠ Kompetizzjoni dwar is-Sussidji Barranin Mistoqsijiet u Tweġibiet Paġna tal-fatti Proposta għal Regolament dwar sussidji barranin distorsivi Rapport dwar il-Valutazzjoni tal-Impatt Sommarju eżekuttiv tar-rapport dwar il-Valutazzjoni tal-Impatt White Paper *: Aġġornata fis-6/5 - 11.00